[pic] | KOMISIA EURÓPSKYCH SPOLOČENSTIEV | Brusel, 30.4.2007 KOM(2007) 195 v konečnom znení OZNÁMENIE KOMISIE RADE A EURÓPSKEMU PARLAMENTU Správa o preskúmaní politiky životného prostredia 2006 {SEK(2007) 487} ÚVOD Prijatím prepracovanej stratégie udržateľného rozvoja a právnej úpravy REACH v roku 2006 sa posilnil dlhodobý rámec EÚ v oblasti politiky životného prostredia. Viac opatrení prijímaných v rámci rozhodovacieho procesu na úrovni EÚ v oblasti ochrany životného prostredia podporuje až 72 %[1] občanov. Z globálneho hľadiska definujú tento rok štyri hlavné problematické oblasti. - Nestabilné ceny ropy a zemného plynu, obavy z prerušenia dodávok energie a vplyv využívania energií na zmenu klímy viedli k zvýšeniu úsilia v oblasti integrovanej energetickej politiky EÚ a k väčšiemu záujmu o energetickú účinnosť a obnoviteľné zdroje energie. Sternova správa o zmene klímy potvrdila, že náklady spojené s nečinnosťou ďaleko presahujú náklady vynaložené na dobre načasované opatrenia. - Oznámenie o biodiverzite a akčný plán EÚ do roku 2010 a neskôr boli navrhnuté s cieľom urýchliť implementáciu opatrení v oblasti biodiverzity. - Prijatím posledných troch zo siedmych tematických stratégií, ktoré sa týkajú životného prostredia v obývaných oblastiach, ochrany pôdy a pesticídov, sa zjednoduší a zefektívni rámec pre prijímanie budúcich opatrení. - Nový informačný cyklus pre Lisabonskú stratégiu preukázal, že členské štáty čoraz viac uznávajú, že účinnosť využívania zdrojov, zmena klímy a úbytky v oblasti biodiverzity sú úzko späté s hospodárskym rastom a tvorbou pracovných príležitostí. Táto správa opisuje politiku životného prostredia EÚ počas roku 2006. Predovšetkým poskytuje stručný prehľad rozvoja politiky v štyroch oblastiach šiesteho environmentálneho akčného programu (ďalej len „6. EAP“). Ďalej sa zaoberá iniciatívami zameranými na zlepšenie právnej úpravy, ktoré uľahčujú podnikom spĺňať stanovené pravidlá a členským štátom tieto pravidlá uplatňovať, a zároveň posilňujú štandardy súvisiace so životným prostredím. Opísané politiky sprevádzala aktívna medzinárodná pomoc, výsledkom ktorej bol aj pokrok dosiahnutý pri príprave Bulharska a Rumunska na členstvo v EÚ a zaradenie životného prostredia do vonkajších politík Spoločenstva. Komisia predložila návrh dlhodobej stratégie v oblasti životného prostredia[2] s cieľom riešiť neustále sa zhoršujúci stav prostredia Stredomoria prostredníctvom efektívnejšej spolupráce. Takisto predložila návrh tematického programu pre životné prostredie a udržateľnú správu prírodných zdrojov, vrátane energií[3]. DOSIAHNUTÉ VÝSLEDKY, TRENDY VÝVOJA A VÝHĽAD DO BUDÚCNOSTI V PRIORITNÝCH OBLASTIACH ŠIESTEHO EAP Zmena klímy Najvýznamnejšie udalosti Rok 2006 bol rokom búrlivej debaty na tému vzrastajúcej závislosti EÚ na dovoze ropy a zemného plynu, zvyšujúcich sa cien energií a opatrení, pomocou ktorých by bolo možné riešiť zmenu klímy. Zdôraznila sa spojitosť medzi klimatickými podmienkami a energetickou politikou a boli dosiahnuté sľubné dohody s hlavnými rozvojovými krajinami. V rámci druhej fázy programu EÚ pre zmenu klímy Komisia prijala niekoľko návrhov, napríklad návrh na zaradenie leteckej dopravy do systému obchodovania s emisiami; a pokrok sa dosiahol v oblastiach pri preskúmaní možnosti znižovania emisií CO2 z automobilov, oznámenia s možným návrhom právnej normy týkajúcej sa zachytávania a ukladania uhlíka; a možností politík v rámci prispôsobenia sa dôsledkom zmeny klímy. Na základe predbežného preskúmania bielej knihy o doprave [4] sa potvrdilo, že ochrana životného prostredia je jedným z hlavných cieľov dopravnej politiky. Začiatkom roku 2006 bol ukončený prvý cyklus zabezpečovania zhody v rámci systému obchodovania s emisiami v EÚ . Viac ako 10 000 energeticky náročných priemyselných zariadení, ktoré vypúšťajú takmer polovicu z celkového množstva emisií CO2 v Európe, muselo podať správu o množstve emisií za rok 2005. V apríli cena emisnej kvóty klesla, pretože na základe údajov došlo k väčšiemu zníženiu emisií, ako sa pôvodne očakávalo, a to malo za následok prebytok kvót. V júni museli členské štáty predložiť svoj národný alokačný plán (NAP) pre druhé obdobie obchodovania na roky 2008-2012 a vysvetliť, ako zamýšľajú prideliť emisné kvóty v jednotlivých odvetviach hospodárstva. V novembri Komisia prijala rozhodnutia o 10 národných alokačných plánoch, na základe ktorých sa znížilo priemerné množstvo emisií navrhované členskými štátmi takmer o 7 %. Z medzinárodného hľadiska zohrávala EÚ vedúcu úlohu na stretnutiach, ktoré sa uskutočnili v rámci Rámcového dohovoru OSN o zmene klímy UNFCCC a Kjótskeho protokolu , a pokrok sa dosiahol v rámci: päťročného pracovného plánu na prispôsobenie sa zmenám klímy, podpory globálneho fondu pre energetickú účinnosť a obnoviteľné zdroje energie (GEEREF) a princípov spravovania fondu na prispôsobovanie. EÚ pripravila bilaterálne dohody o zmene klímy s kľúčovými tretími krajinami ako napríklad Čínou a zúčastnila sa bilaterálneho dialógu s ostatnými dôležitými partnermi. Členské štáty investujú značné množstvo finančných prostriedkov do projektov, ktoré sú zamerané na znižovanie emisií v rozvojových krajinách. Energetická účinnosť a obnoviteľné zdroje energie môžu veľkou mierou prispieť k dosahovaniu cieľov európskej energetickej stratégie[5] , t. j. k zaisteniu udržateľného rozvoja, bezpečnosti dodávky energií a konkurencieschopnosti. V októbri Komisia predložila návrh akčného plánu[6], cieľom ktorého je do roku 2020 znížiť spotrebu energie o 20 % v porovnaní s vývojom bez zmien. Na začiatku roku 2007 Komisia predložila návrh integrovaného balíku opatrení v oblasti energetiky a klimatických zmien[7] v rámci novej energetickej politiky pre Európu . Od členských štátov sa vyžaduje súhlas so stanovením cieľa znížiť emisie skleníkových plynov o 30 % do roku 2020 (v porovnaní s úrovňou z roku 1990), ak si aj ostatné rozvinuté krajiny stanovia podobný ambiciózny cieľ. Všetky rozvinuté krajiny musia vyvinúť veľké úsilie, aby globálne otepľovanie nepresiahlo nárast o viac ako 2° C. Pokiaľ sa dosiahne dohoda, Komisia navrhla jednostranné zníženie emisií o 20 % v rámci EÚ. V balíku opatrení je takisto vyjadrená myšlienka posilnenia spolupráce EÚ s rozvojovými krajinami, konkrétne o prispôsobení sa krajín prostredníctvom „Aliancie pre politiku v oblasti globálnej klímy“[8]. Nové zistenia - Podľa najnovších údajov množstvo emisií v EÚ-15 pokleslo len o 0,9% od roku 1990, kým v EÚ-10 toto množstvo naďalej ostáva 31,9 % pod úrovňou vo východiskovom roku. Predpokladá sa, že množstvo emisií v EÚ-10 vzrastie, ale napriek tomu bude do roku 2010[9] stále 12 % pod úrovňou z roku 1990. Aj keby sa EÚ-15 podarilo dosiahnuť kjótsky cieľ do roku 2010, využívajúc pri tom kjótske mechanizmy, zachytávače uhlíka a opatrenia v prípravnom štádiu, v období po skončení platnosti Kjótskeho protokolu sa bude musieť v tejto oblasti vyvinúť zvýšené úsilie. Je nevyhnutné, aby sa pri určovaní nových ambicióznych dlhodobých cieľov dosiahla dohoda[10]. - Narastajúci výskyt lesných požiarov v severovýchodnej Európe by mohol byť hlavnou príčinou znečistenia uhlíkovými časticami v oblasti Arktídy, a následného urýchlenia roztápania ľadovcov a morského ľadu[11]. - Negatívne dôsledky v oblastiach postihnutých suchom v rámci EÚ sa viditeľne zhoršili počas uplynulých 30 rokov. Priemerné ročné náklady sa zdvojnásobili v obdobiach 1976-1990 a 1991-2006, až napokon dosiahli sumu 5,3 miliardy EUR ročne v období rokov 2001-2006[12]. - Predpokladá sa, že dôsledky spojené so stúpaním hladiny morí v rámci EÚ sa značne zhoršia, a zároveň sa zvýšia aj náklady. Zo strednodobého hľadiska by sa prispôsobením stúpaniu hladiny morí mohli celkové náklady zredukovať o 7 až 50 %, a z dlhodobého hľadiska až o 70 %[13]. Výhľad na rok 2007 Komisia: - Predloží návrh, cieľom ktorého bude zlepšiť fungovanie systému obchodovania s emisiami pre tretie obdobie záväzkov, ktoré sa začne v roku 2013. - Predloží návrh na vytvorenie regulačného rámca s cieľom podporovať technológie na zachytávanie a geologické ukladanie uhlíka. - Prostredníctvom zelenej knihy o prispôsobení sa zmene klímy zaháji proces konzultácií. - Predloží rozhodnutie o Globálnom fonde pre energetickú účinnosť a obnoviteľné zdroje energie , ktorý je určený rozvojovým krajinám a krajinám a územiam v procese transformácie. - Uverejní oznámenie o nedostatku vody a suchách s cieľom preskúmať potrebu prijať opatrenia na úrovni EÚ. Príroda a biodiverzita Najvýznamnejšie udalosti V súčasnosti sa z veľkej časti uplatňuje celkový rámec EÚ pre politiku v oblasti biodiverzity. Úbytky v oblasti biodiverzity sa ale neustále zvyšujú. To má za následok oslabenie približne dvoch tretín svetových ekosystémových služieb - služieb, ktoré sú nevyhnutné pri zabezpečovaní prosperity a dobrých životných podmienok. Značné zvýšenie úsilia sa vyžaduje v prípade, ak sa má do roku 2010 dosiahnuť cieľ zastaviť úbytky v oblasti biodiverzity v rámci EÚ a v celosvetovom meradle ich aspoň výrazne znížiť. Oznámenie o biodiverzite[14] pomáha objasniť, ako je možné dosiahnuť tieto ciele, a zároveň posilniť dlhodobejšiu regeneráciu. Sú v ňom určené hlavné ciele, úlohy a kľúčové podporné opatrenia v rámci akčného plánu EÚ a obsahuje aj výzvy na lepšiu integráciu ekosystémových služieb a služieb v oblasti biodiverzity do sektorových a horizontálnych politík. Biodiverzita bola aj hlavnou témou podujatia Zelený týždeň v roku 2006. Do siete Natura 2000 je v súčasnosti zahrnutých takmer 17 % pevniny EÚ-25 a 140 000 km2 z celkovej rozlohy morských oblastí. Napriek pokroku dosiahnutému v oblasti uplatňovania právnych predpisov EÚ na ochranu prírody v nových členských štátoch stále existujú veľké rozdiely. Komisia prijala akčný plán EÚ v oblasti lesného hospodárstva[15] s cieľom podporiť a posilniť udržateľnú správu lesov a polyfunkčnú úlohu lesov spolu s prijatím opatrení v oblasti biodiverzity a zavedenie európskeho systému monitorovania lesov. V Rade sa dosiahla politická dohoda, ktorá sa týka budúcej smernice o námornej stratégií , a vďaka nej bude EÚ môcť obnoviť ekologické bohatstvo svojich morí a oceánov. Komisia prijala tematickú stratégiu na ochranu pôdy, ktorá obsahuje návrh rámcovej smernice [16] , na základe ktorého sa ustanovuje spoločný rámec opatrení EÚ, prijímaných s cieľom udržiavať, chrániť a obnovovať pôdy s rýchlo sa zhoršujúcou kvalitou. Členským štátom ponecháva flexibilitu, a tak môžu uplatňovať túto stratégiu spôsobom, ktorý najlepšie vyhovuje ich miestnym podmienkam. 2. výhľad do budúcnosti pre oblasť globálnej biodiverzity je prvým dôkladným hodnotením, z ktorého vyplýva, že úbytky v oblasti biodiverzity postupujú podľa skoro všetkých ukazovateľov stanovených v rámci Dohovoru o biologickej diverzite (DBD) rýchlym tempom, a ohrozujú tak dosahovanie miléniových rozvojových cieľov. Dospelo sa k záveru, že cieľ výrazne znížiť množstvo úbytkov v oblasti biodiverzity na celom svete do roku 2010 je veľkou výzvou a jeho naplnenie si vyžaduje zvýšenie snáh aj napriek tomu, že rozhodnutia prijaté v marci na ôsmej konferencii zainteresovaných strán poskytujú spoľahlivé usmernenia. Na parížskej konferencii s názvom „Začleňovanie biodiverzity do európskej rozvojovej spolupráce“ sa vyzdvihol fakt, že ekosystémové služby nemalou mierou prispievajú k vytváraniu dobrých životných podmienok ľudí, najmä tých chudobných, a bolo stanovené, že zachovanie biodiverzity, jej udržateľné využívanie a spravodlivé zdieľanie výhod prameniacich z jej existencie predstavujú najzákladnejšie prvky v oblasti rozvoja. Na treťom stretnutí, ktoré sa uskutočnilo v rámci Kartagenského protokolu o biologickej bezpečnosti, sa schválili dokumenty s cieľom identifikovať geneticky modifikované organizmy (GMO) v medzinárodných dodávkach poľnohospodárskych výrobkov. Týmto rozhodnutím sa protokol stáva plne funkčným. V snahe bojovať s ilegálnym obchodovaním a ťažbou dreva EÚ zahájila proces rokovaní s Malajziou, Indonéziou a Ghanou o prvej sérií bilaterálnych dohôd o dobrovoľnom partnerstve v oblasti vynútiteľnosti práva, správy a obchodu v lesnom hospodárstve (FLEGT). Nové zistenia - Poškodenie ekosystému v rámci EÚ spôsobuje rozsiahle škody, napríklad lesné požiare v Portugalsku majú za následok straty v oblasti prvovýroby až 300 miliónov EUR ročne[17]. - Mnohé štúdie poukázali na fakt, že zmena klímy predstavuje čoraz väčšiu hrozbu vo vzťahu k biodiverzite, napríklad v podobe hromadného uhynutia rastlinných druhov v Európe[18] a sú zároveň varovaním, že ani prostredníctvom evolučného procesu nebude možné tomu predchádzať[19]. - V Európe neustále dochádza k úbytku mnohých ekosystémov i rastlinných a živočíšnych druhov, ale niektoré druhy, na ktoré bola zameraná starostlivosť, sa zotavujú[20]. Zväčšovanie plochy umelo vybudovaných povrchov pozdĺž európskych pobreží poškodzuje pobrežné ekosystémy[21]. - Morské ekosystémy ovládané človekom prichádzajú o rastlinné a živočíšne druhy rýchlejším tempom a z veľkej časti sa nedá predpokladať, aké to bude mať dôsledky[22]. Počas uplynulých desaťročí došlo k značnému úbytku niekoľkých druhov hlbokomorských rýb kvôli používaným spôsobom rybolovu[23]. Výhľad na rok 2007: - Komisia dokončí vypracovanie usmernení pre oblasť morského životného prostredia na realizáciu siete Natura 2000 v tomto prostredí. - V rámci DBD budú pokračovať rokovania o medzinárodných pravidlách, ktoré upravujú prístup ku genetickým zdrojom a ich spoločné využívanie. - 14. konferencia zainteresovaných strán Dohovoru o medzinárodnom obchode s ohrozenými druhmi zváži zaradenie nových druhov do zoznamu druhov, ktoré budú podliehať kontrole pri obchodovaní. - Komisia predloží ďalšie návrhy súvisiace s FLEGT s cieľom bojovať s ilegálnou ťažbou dreva a zabrániť, aby sa dostalo na trh EÚ a zaháji rokovania o bilaterálnych dohodách o dobrovoľnom partnerstve s viacerými krajinami. - Komisia predloží návrh spoločného stanoviska o komerčnom love veľrýb a zvýši svoje úsilie v oblasti uskutočniteľnosti ďalších právnych predpisov, ktoré upravujú podmienky obchodu s tuleními výrobkami. Životné prostredie a verejné zdravie Najvýznamnejšie udalosti Správne údaje sú nevyhnutne dôležité pri vytváraní kvalitnej politiky ochrany zdravia. V rámci Akčného plánu pre životné prostredie a ochranu zdravia pre obdobie rokov 2004 až 2010 zahájila Komisia pilotný projekt EÚ v oblasti ľudského biomonitoringu v úzkej spolupráci s členskými štátmi. Komisia preskúmala informácie a používané monitorovacie systémy a predložila implementačný plán a informačnú správu o preskúmaní stavu životného prostredia a verejného zdravia [24]. Hoci sa metódy používané pri odhadovaní vplyvov životného prostredia na zdravie ľudí musia ešte zdokonaliť, podľa náznakov je známy vplyv životného prostredia na zdravie obmedzený v kontexte európskeho verejného zdravia ako celku. Každoročne v Európe predčasne umiera 370 000 ľudí na ochorenia súvisiace so znečistením ovzdušia. Komisia preto pripravuje prepracovanie smernice o národných emisných stropoch s cieľom stanoviť stropy, ktoré by sa uplatňovali od roku 2020 v prípade štyroch látok, ktoré už sú predmetom právnej úpravy, a prípadne aj primárnych emisií častíc PM2,5. V roku 2006 pokračovali rokovania s Radou a Parlamentom o návrhu rámcovej smernice o kvalite ovzdušia . Zmena štruktúry právnych predpisov o vodách sa zavŕšila prijatím novej smernice o spodných vodách a smernice o vode určenej na kúpanie. Komisia prijala tematickú stratégiu o udržateľnom používaní pesticídov [25] a do centra pozornosti sa dostala skupina výrobkov na ochranu rastlín, ktorá sa môže rozrásť o biocídy. Súčasťou prijatých opatrení sú národné akčné plány, školenia a zákazy a obmedzenia pri používaní pesticídov v určitých oblastiach. V rámci stratégie týkajúcej sa ortuti Komisia prijala návrh smernice[26] s cieľom obmedziť používanie ortuti v určitých zariadeniach a návrh nariadenia[27]o zákaze vývozu ortuti z EÚ a jej bezpečnom uskladnení. Nové zistenia - Podľa približných odhadov v Holandsku 2 až 5 % všetkých ochorení môže mať jednu alebo viacero z nasledujúcich príčin: znečistenie ovzdušia, hluk, radón, celkové prirodzené UV žiarenie a vlhkosť v domácnostiach. Tento percentuálny podiel by mohol byť ešte vyšší, ak by v ňom boli zahrnuté aj menej isté účinky vystavenia sa PM[28]. - V oblasti nanotechnológií sa očakáva oživenie inovačných prístupov a konkurencieschopnosti a možnosť nových riešení problémov v oblasti životného prostredia, no je veľmi dôležité, aby boli akékoľvek možné vplyvy na životné prostredie a zdravie súvisiace s využívaním nanomateriálov správne pochopené, posúdené, a aby sa dali zvládnuť. Výhľad na rok 2007: - Súbor právnych predpisov REACH nadobudne účinnosť a Komisia bude pomáhať pri ich uplatňovaní, a zároveň sa zúčastní prípravy na zahájení činnosti agentúry EÚ pre chemické látky. - Komisia predloží predbežnú hodnotiacu správu, ktorá sa týka akčného plánu pre životné prostredie a zdravie. - Komisia predloží nový návrh na prepracovanie smernice o vnútroštátnych emisných stropoch a prehodnotí súčasné právne predpisy v oblasti priemyselných emisií. Taktiež predloží implementačný plán Spoločenstva o perzistentných organických znečisťujúcich látkach. - Komisia predloží návrh na prepracovanie smernice o ochrane laboratórnych zvierat s cieľom aktualizovať informácie týkajúce sa ochrany zvierat a zabezpečiť rovnaké pravidlá hry pre priemyselné podniky aj pre výskumné ústavy. - EÚ sa bude snažiť dosiahnuť záväznú medzinárodnú dohodu, na základe ktorej by sa stanovili ďalšie kroky v medzinárodnom meradle v súvislosti s využívaním ortuti v rámci UNEP. Využívanie zdrojov Najvýznamnejšie udalosti Prírodné zdroje sú oporou ekonomiky, ale životné prostredie sa nachádza pod čoraz väčším nátlakom kvôli rastúcemu celosvetovému dopytu. Ak sa zlepší účinnosť prírodných zdrojov, a ak bude možné zabezpečiť udržateľnosť spôsobov výroby a spotreby vo väčšej miere, v oblasti životného prostredia to prinesie výhody, a zároveň sa zdokonalia hospodárske výsledky a zvýši sa konkurencieschopnosť. Komisia dosiahla pokrok pri uplatňovaní tematickej stratégie o udržateľnom využívaní prírodných zdrojov tým, že uviedla do života Európske centrum životného prostredia pre zber údajov o využívaní prírodných zdrojov; medzinárodnú skupinu, ktorá poskytuje odborné rady a fórum na vysokej úrovni, ktorého úlohou je usmerňovať rozvoj opatrení prijímaných na vnútroštátnej úrovni. V júni Rada pre životné prostredie podporila víziu do budúcnosti, obsiahnutú v tematickej stratégií o predchádzaní vzniku a recyklácií odpadu , ktorej hlavným motívom je vytvoriť v Európe „európsku recyklačnú spoločnosť.“ Komisia zapracovala kľúčové prvky tejto stratégie do návrhu smernice o odpadoch, konkrétne celoživotný prístup a návrhy, aby politika v oblasti predchádzania vzniku odpadu fungovala efektívne a úsilie dosiahnuť spoločné štandardy v oblasti recyklácie odpadu. Týmto návrhom sa v súčasnosti zaoberá Rada a Parlament. Uplatňovanie tejto stratégie sa ďalej realizuje prostredníctvom opatrení, ktorých súčasťou je aj oznámenie o priemyselnom odpade a vedľajších produktoch, proces prípravy stanovenia kritérií, na základe ktorých sa rozhodne, či sa určité odpadové toky budú recyklovať, a nebudú sa už považovať za odpad a zdokonalenie vedomostnej základne. Smernice ONL (smernica o obmedzení používania určitých nebezpečných látok) a OEEZ (smernica o odpade z elektrických a elektronických zariadení) boli navrhnuté s cieľom riešiť problémy súvisiace so zvyšujúcim sa množstvom odpadu z elektrických a elektronických zariadení. Pomocou smernice OEEZ sa riešia problémy spojené s odpadovým hospodárstvom tým, že sa ciele pre oblasti zberu, zhodnocovania a recyklovania odpadu stanovujú oddelene. V smernici ONL je vyjadrená požiadavka nahradenia niektorých nebezpečných látok použitých v nových zariadeniach, ktoré sa dostali na trh po 1. júli 2006. Podobne smernica o vozidlách po dobe životnosti aj smernica o obaloch obsahuje zákaz používania ťažkých kovov. Bola prijatá aj nová smernica o batériách , ktorá zakazuje používať ortuť vo všetkých typoch batérií a kadmium vo väčšine prenosných typov. Nebezpečná demontáž lodí sa považuje za vážny environmentálny, ekonomický a sociálny problém na celom svete. Demontáž lodí sa častokrát uskutočňuje na plážach v Ázii v zlých podmienkach a robotníci sa môžu zraniť alebo zahynúť pri nehodách, prípadne im hrozí riziko vystavenia sa toxickým látkam. Znečistenie vody a ovzdušia v týchto pobrežných oblastiach má vplyv na prirodzené prostredie a loviská rýb. Komisia začala s vypracovaním stratégie EÚ na demontáž lodí , ktorej základom je bezpečnosť a starostlivosť o životné prostredie. Nové zistenia - Ilegálnym vypúšťaním nebezpečného odpadu pri Pobreží slonoviny v roku 2006 sa preukázal fakt, že niektoré členské štáty neuplatňujú právne predpisy EÚ o preprave odpadu správne, predovšetkým v prípade morských prístavov. Na základe kontrol uskutočnených počas roku 2005 sa odhalila veľká miera ilegálnej prepravy odpadu a v niektorých prípadoch dosiahla hodnotu až 48 %. - Potraviny a nápoje, súkromná doprava a bytový sektor predstavujú 70 až 80 % z celkovej miery vplyvu spotreby na životné prostredie od kolísky až po hrob[29]. Výhľad na rok 2007 Komisia: - Pripraví návrh zelenej knihy smerom k akčnému plánu o udržateľných spôsoboch výroby a spotreby , pri čom bude vychádzať z existencie nástrojov, akým je napríklad integrovaná politika v oblasti výrobkov a v procese prípravy využije aj ekologické označenie výrobkov, systém riadenia životného prostredia, politiku využívania prírodných zdrojov a odpadového hospodárstva a inovačné postupy. - Pripraví opatrenia zamerané na ekologickejšiu priemyselnú politiku, využívajúc pritom prvky ako vnútorný trh, smernicu EuP (smernica o vytvorení rámca na stanovenie požiadaviek na ekodizajn výrobkov využívajúcich energiu), vedúce trhy a iné podporné prvky eko – inovácie a medzinárodnej spolupráce. - Pre celú EÚ navrhne dobrovoľné ciele, ktoré by sa mali dosiahnuť v rámci ekologického verejného obstarávania a väčšou mierou sa bude snažiť usmerňovať členské štáty pri príprave ich národných akčných plánov. - Predloží správu o uplatňovaní akčného plánu pre environmentálne technológie (ETAP), a informuje tak o prvých výsledkoch spolupráce s členskými štátmi. - Prostredníctvom rámcového programu EÚ pre konkurencieschopnosť a inováciu a siedmeho rámcového programu pre výskum, technologický rozvoj a demonštračné činnosti podporí pokračovanie výskumu v oblasti environmentálnych technológií a ekologických inovácií . - Zaháji proces, cieľom ktorého bude zlepšiť uplatňovanie právnych noriem, ktoré sa týkajú prepravy odpadu a smernice o zberných zariadeniach v prístavoch , a ak to bude potrebné, pripraví aj návrhy právnych noriem. - Predloží zelenú knihu o demontáži lodí. POLITIKA ŽIVOTNÉHO PROSTREDIA A LEPŠIA PRÁVNA ÚPRAVA Najvýznamnejšie udalosti Využívanie lepšej právnej úpravy s cieľom lepšieho uplatňovania a dosahovania lepších výsledkov v oblasti životného prostredia Vďaka politike životného prostredia sa už v oblasti životného prostredia dosiahli dobré výsledky, ale mohli by byť ešte lepšie, ak by sa uľahčila a zjednodušila implementácia. Jedným z najdôležitejších aspektov lepšej právnej úpravy je zabezpečiť, aby administratívne požiadavky, na základe ktorých je podľa právnych predpisov nevyhnutné poskytnúť informácie, boli primerané tomu, čo je skutočne potrebné v procese správneho uplatňovania. Kým administratívne náklady spojené s uplatňovaním právnych predpisov v oblasti životného prostredia predstavujú len malé percento z celkového množstva výhod, ktoré z neho pramenia, zbytočné výdavky sťažujú proces implementácie a je potrebné ich odstrániť. Z tohto dôvodu Komisia naďalej uplatňuje princípy lepšej právnej úpravy v procese vytvárania politiky EÚ v oblasti životného prostredia s cieľom zlepšiť podobu súčasných a budúcich právnych noriem. Zjednodušenie V roku 2006 Komisia v rámci priebežného programu na zjednodušenie právnych predpisov [30]pokračovala v prehodnocovaní právnych noriem, akými sú napríklad smernice ONL , OEEZ a smernica o integrovanej prevencii a kontrole znečisťovania životného prostredia . Súčasťou nového programu[31] je aj návrh na prepracovanie rámcovej smernice o odpadoch [32]. Prijatím tejto smernice by sa zlúčili tri súčasné smernice do jednej a objasnili by sa síce veľmi dôležité, ale nesprávne uplatňované právne predpisy. Komisia predložila návrh smernice o ochrane povrchových vôd [33] pred znečistením, ktorým sa stanovujú obmedzenia na 41 nebezpečných látok. Táto smernica ruší päť iných smerníc a odstraňuje požiadavku predkladať správy. Začala aj s podrobným hodnotením, cieľom ktorého je zjednodušiť a zdokonaliť systémy EMAS (európsky systém auditu a ekologického manažmentu) a Ecolabel (európska environmentálna značka na označenie výrobkov), pričom skúma prepojenie s ďalšími právnymi predpismi a snaží sa ich učiniť lákavejšími pre menšie podniky. Právne predpisy REACH (registrácia, hodnotenie a povoľovanie chemikálií) boli prijaté v decembri 2006. Nahradia 40 súčasných právnych predpisov, vytvoria jednotný systém, ktorý bude zahŕňať všetky chemické látky a na ich základe bude zriadená aj nová Európska agentúra pre chemické látky. Vytváranie nových politík Pri vytváraní politiky životného prostredia sa rozvinulo viacero spôsobov tvorby nových politík, ktoré sú účinné, efektívne z hľadiska nákladov a stali sa zaužívanými postupmi. Jedným z príkladov je posúdenie vplyvu; od Komisie sa vyžaduje, aby posúdila hospodárske, sociálne a ekologické vplyvy v oblasti všetkých dôležitých návrhov jednotlivých politík. V rámci politiky životného prostredia sa predložilo viac ako 20 posúdení vplyvu, čo predstavuje približne osminu celkového počtu posúdení Komisie. Na základe procesu posúdenia vplyvu sa zdokonaľuje výber nástrojov politiky. Napríklad smernica o založení infraštruktúry EÚ pre priestorové informácie ( INSPIRE ), ktorá bola odsúhlasená v roku 2006, vychádza z alternatívy, na základe ktorej sa dosiahli vo všeobecnosti rovnaké výhody, ale náklady s ňou spojené boli až o 25 % nižšie v porovnaní s pôvodne zvažovanou možnosťou. Novovytvorený Výbor na posúdenie vplyvu, založený Komisiou, je zodpovedný za kontrolu kvality navrhovaných posúdení vplyvu. Uplatňovanie právnych predpisov Ochranu životného prostredia je možné dosiahnuť len v prípade, ak členské štáty správne uplatňujú právne predpisy. Do konca roku 2006 sa vyskytlo 420 prípadov, ktoré sa týkali porušenia právnych predpisov v oblasti životného prostredia. Komisia pokračuje vo svojom úsilí zdokonaliť proces pri riešení týchto prípadov. Komisia taktiež úzko spolupracuje so zainteresovanými stranami s cieľom určiť možné ťažkosti, ako tomu bolo napríklad v prípade právnej úpravy REACH v roku 2006. Podobné snahy sa vyvinuli v súvislosti so smernicou o environmentálnej zodpovednosti a rámcovou smernicou o vodách , a v tejto oblasti sa preukázalo, že z dôvodu cezhraničných problémov je zaujatie spoločného stanoviska nevyhnutným predpokladom spolupráce. Neformálna sieť GreenEnforce , ktorá pozostáva z odborníkov v oblasti prírody a lesného hospodárstva, bola založená s cieľom posilniť dialóg o implementácií. Nové zistenia - V niektorých štúdiách sa poukazuje na fakt, že v analyzovaných prípadoch sú náklady spojené s implementáciou právnych predpisov EÚ v oblasti životného prostredia nadhodnotené v porovnaní s výškou nákladov, ktoré sa skutočne vynaložili. Tieto nezrovnalosti sú spôsobené pravdepodobne podhodnotením využívania inovácie zahrnutej do legislatívy a z dôvodu iných faktorov[34]. - Legislatíva o životnom prostredí predstavuje približne 4 % administratívnych nákladov všetkej legislatívy prijímanej na miestnej, vnútroštátnej a medzinárodnej úrovni[35]. - Emisné normy EÚ sa postupne stávajú celosvetovými normami, napríklad viac ako 3 miliardy ľudí žijúcich v Ázií profituje z používania vozidiel, ktoré spĺňajú európske emisné normy týkajúce sa motorových vozidiel[36]. - Európsky autopark má dvoj- až trojnásobne vyššiu palivovú účinnosť ako autopark v Spojených štátoch, sčasti kvôli vyšším daniam z pohonných hmôt, vďaka ktorým došlo k dôležitému technickému pokroku[37]. Výhľad na rok 2007 Komisia: - Predloží návrh oznámenia na vytvorenie spoločného systému informácií v oblasti životného prostredia , ktorý bude spojený so smernicou INSIPRE. Úlohou tohto systému bude zabezpečiť dostupnosť informácií, a zároveň znížiť objem podávaných správ a kontrol, ktoré sa považujú za nepotrebné. - Uverejní zelenú knihu o trhovo orientovaných nástrojoch na účely politiky v oblasti životného prostredia a energetiky. Preskúma možné prvky v rámci plánovaného hodnotenia smernice o zdaňovaní energií a možnosti ďalšieho využitia hospodárskych nástrojov v rôznych sférach politiky životného prostredia[38]. - Prehodnotí usmernenia Spoločenstva o štátnej pomoci na ochranu životného prostredia s cieľom prispôsobiť pravidlá novým výzvam v oblasti životného prostredia. S cieľom zjednodušiť proces hodnotenia by sa do nariadenia o skupinovej výnimke mohli zaradiť predpisy o štátnej pomoci, ktorá má v oblasti životného prostredia menej rušivé účinky. - Predloží návrh na vytvorenie pomocného programu na dosahovanie zhody s cieľom pomáhať malým a stredným podnikom spĺňať ekologické požiadavky. - Predloží oznámenie o uplatňovaní rámcovej smernice o vodách . - Spolu s Európskou environmentálnou agentúrou zaháji Systém informácií o vode pre Európu s cieľom zlepšiť dostupnosť a kvalitu údajov o vode. ZÁVERY Komisia sa neustále snaží zdokonaľovať spôsoby vytvárania a uplatňovania politiky životného prostredia. V súčasnosti sa z väčšej časti politiky už uplatňujú a môžu byť využité v rámci širšej právnej úpravy, pri čom sa udržiava vysoký stupeň ochrany. Zmena klímy je prioritnou oblasťou politického programu. Komisia sa bude naďalej snažiť o premenu EÚ na hospodárstvo s malým množstvom emisií a o naplnenie dlhodobejších cieľov znížiť emisie CO2 v rámci EÚ a na celom svete. No aj v prípade, že sa to podarí, musí sa vopred predpokladať, aké budú následky zmeny klímy a urobiť potrebné kroky, aby prípadné škody boli minimálne. Komisia preto zaháji debatu o politike EÚ, cieľom ktorej je prispôsobiť sa zmenám. Ďalšou prioritou je zníženie množstva úbytkov v oblasti biodiverzity. Boli navrhnuté rôzne opatrenia a teraz je potrebné pristúpiť k ich uplatňovaniu. V medzinárodnom meradle sa bude klásť dôraz na problematiku udržateľnej správy lesov a boj s ilegálnym obchodovaním a ťažbou dreva. Je nevyhnutné, aby sa zabezpečila udržateľnosť spôsobov výroby a spotreby vo väčšej miere. Komisia predloží návrhy, ako lepšie presadzovať ekologickú koncepciu a koncepcie energetickej účinnosti, ekologických inovácií a čistých technológií. Väčšie úsilie sa vynaloží pri zdokonaľovaní implementácie právnych noriem v oblasti životného prostredia. Problémy a výzvy súvisiace so životným prostredím v súčasnosti prenikajú do všetkých oblastí politiky. Zvýšená pozornosť by sa mala venovať otázke, akým spôsobom sektorálne politiky ovplyvňujú životné prostredie a ako na seba vzájomne pôsobia. Príkladom, ako môžu do oblasti životného prostredia prispievať aj iné oblasti politiky, je zaistenie otvoreného globálneho trhu s environmentálnymi technológiami, investíciami a odbornými poznatkami. Spolupráca s našimi medzinárodnými partnermi na bilaterálnej a multilaterálnej úrovni je nevyhnutnou podmienkou na zachovanie našich spoločných zdrojov a systémov ochrany života. Životné prostredie si vyžaduje zodpovedný prístup nás všetkých. [1] 2006 Eurobarometer [2] KOM(2006) 475 [3] KOM(2006) 20 [4] KOM(2006) 314 [5] KOM(2006) 105 [6] KOM(2006) 545 [7] KOM(2007) 1, KOM(2007) 2 [8] Dokument Rady 15164/04 založený na KOM(2003) 85 [9] Technická správa EEA č. 6/2006. [10] KOM(2006) 658 [11] Časopis pre geofyzikálny výskum, číslo 111, 2006 [12] GR pre životné prostredie (2006), Nedostatok vody a suchá, prvá predbežná správa [13] http://eippcb.jrc.es/ [14] KOM(2006) 216 [15] KOM(2006) 302 [16] KOM(2006) 231 [17] IEEP (2006) Význam biodiverzity [18] Thuiller, W. et al. (2005) Ohrozenie diverzity rastlín v dôsledku zmeny klímy v Európe [19] Parmesan, C. (2006) Ekologické a evolučné odpovede na súčasnú zmenu klímy [20] Správa EEA 5/2006 [21] Správa EEA 6/2006 [22] Science (2006) 314, 787-790 [23] OSN (2006) Dôsledky rybolovu na citlivé morské ekosystémy [24] SEK(2006) 1461 [25] KOM(2006) 327 [26] KOM(2006) 69 [27] KOM(2006) 636 [28] RIVM (2005) [29] ITVB (2006) Vplyv produkcie na životné prostredie [30] KOM(2005) 535 [31] KOM(2006) 690 [32] KOM(2005) 667 [33] KOM(2006) 397 [34] IVM (2006), DEFRA (2006) [35] Odhad založený na zisteniach z Dánska, Holandska aVeľkej Británie, pozri tiež KOM(2006) 691 [36] Medzinárodná rada pre čistú dopravu [37] Správa EEA 1/2006 [38] KOM(2007) 140 konečné znenie